**OBAVIJEST**

O PROVEDBI SAVJETOVANJA SA ZAINTERESIRANOM JAVNOŠĆU O NACRTU TROGODIŠNJEG PROGRAMA OBVEZNOG CIJEPLJENJA U REPUBLICI HRVATSKOJ U 2019.-2021. GODINI PROTIV DIFTERIJE, TETANUSA, HRIPAVCA, DJEČJE PARALIZE, OSPICA, ZAUŠNJAKA, RUBELE, TUBERKULOZE, HEPATITISA B, BOLESTI IZAZVANIH S HAEMOPHILUS INFL. TIPA B I PNEUMOKOKNE BOLESTI

Trogodišnji program obveznog cijepljenja u Republici Hrvatskoj u 2019-2021. godini protiv difterije, tetanusa, hripavca, dječje paralize, ospica, zaušnjaka, rubele, tuberkuloze, hepatitisa B, bolesti izazvanih s haemophilus infl. tipa B i pneumokokne

bolesti (u daljnjem tekstu: Trogodišnji program) donosi ministar zdravstva na temelju članka 54. stavka 1. Pravilnika o načinu provođenja imunizacije, seroprofilakse i kemoprofilakse protiv zaraznih bolesti te o osobama koje se moraju podvrgnuti toj obvezi („Narodne novine“, broj 103/13).

Nacrtom Trogodišnjeg programa uređuju se stručne smjernice za provedbu programa obveznih cijepljenja tijekom trogodišnjeg perioda na prijedlog Službe za epidemiologiju zaraznih bolesti Hrvatskog zavoda za javno zdravstvo. Nacrt Trogodišnjeg programa sukladan je stručnim preporukama Savjetodavnog odbora za cijepljenje.

Donošenje Trogodišnjeg programa u skladu je sa pripremama za donošenje predmetnog dokumenta u 2018. godini te je ujedno i osnova za donošenje Godišnjeg programa cijepljenja u 2019. godini. Predmetni Trogodišnji program je stručni temelj za osiguranje sveobuhvatne zdravstvene zaštite tijekom naredne tri godine u području prevencije zdravlja cijepljenjem. Trogodišnji program, kao i u prethodnim periodima, ima za cilj prevenirati zarazne bolesti protiv kojih se cijepi sukladno stručnim preporukama koje su temeljene na znanstvenim dokazima.

U pripremama Trogodišnjeg programa konzultirani su predstavnici relevantnih stručnih društava Hrvatskog liječničkog zbora okupljeni u Savjetodavnom odboru za cijepljenje.

Slijedom navedenoga, a u cilju žurnog donošenja Trogodišnjeg programa, Ministarstvo zdravstva provodi savjetovanje sa zainteresiranom javnošću o Nacrtu Programa u trajanju od 19 dana.